**Lietošanas instrukcija:** **informācija lietotājam**

**Druniler 80 mg apvalkotās tabletes**

**Druniler 120 mg apvalkotās tabletes**

*febuxostatum*

**Pirms zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

1. Saglabājiet šo instrukciju! Iespējams, ka vēlāk to vajadzēs pārlasīt.
2. Ja Jums rodas jebkādi jautājumi, vaicājiet ārstam vai farmaceitam.
3. Šīs zāles ir parakstītas tikai Jums. Nedodiet tās citiem. Tās var nodarīt ļaunumu pat tad, ja šiem cilvēkiem ir līdzīgas slimības pazīmes.
4. Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Skatīt 4. punktu.

**Šajā instrukcijā varat uzzināt:**

1. Kas ir Druniler un kādam nolūkam to lieto

2. Kas Jums jāzina pirms Druniler lietošanas

3. Kā lietot Druniler

4. Iespējamās blakusparādības

5. Kā uzglabāt Druniler

6. Iepakojuma saturs un cita informācija

**1. Kas ir Druniler un kādam nolūkam to lieto**

Druniler tabletes satur aktīvo vielu febuksostatu un tiek lietots, lai ārstētu podagru – slimību, kas saistīta ar pārāk lielu vielas, kas tiek saukta par urīnskābi, daudzumu organismā. Dažu cilvēku asinīs uzkrājas urīnskābe, kuras daudzums var būt pārāk liels, lai tā paliktu izšķīdušā stāvoklī. Kad tas ir noticis, locītavās un nierēs, kā arī ap tām var veidoties urātu kristāli. Šie kristāli var izraisīt pēkšņas, stipras locītavu sāpes, apsārtumu, karstumu un tūsku (parādība ir pazīstama kā podagras lēkme). Ja slimība paliek neārstēta, locītavās un ap tām var izveidoties lielāki sāļu uzkrājumi, kas tiek saukti par izgulsnējumiem. Tie var izraisīt locītavu un kaulu bojājumus.

Druniler pazemina urīnskābes līmeni. Katru dienu vienreiz dienā lietots Druniler saglabā zemu urīnskābes līmeni, pārtrauc kristālu veidošanos un ar laiku vājina simptomus. Pietiekami ilga būtiski zema urīnskābes līmeņa uzturēšana var arī samazināt izgulsnējumus.

*Druniler 120 mg*

Druniler 120 mg apvalkotās tabletes tiek lietotas arī tam, lai ārstētu un novērstu augstu urīnskābes līmeni asinīs, kas var rasties, kad Jums tiek uzsākta ķīmijterapija asins vēža ārstēšanai.

Izmantojot ķīmijterapiju, tiek sagrautas vēža šūnas, un tādēļ asinīs paaugstinās urīnskābes līmenis, ja vien nav novērsta urīnskābes veidošanās.

Druniler ir paredzēts pieaugušajiem.

**2. Kas Jums jāzina pirms Druniler lietošanas**

**Nelietojiet Druniler šādos gadījumos:**

* ja Jums ir alerģija pret febuksostatu vai kādu citu (6. punktā minēto) šo zāļu sastāvdaļu.

**Brīdinājumi un piesardzība lietošanā**

Pirms Druniler lietošanas konsultējieties ar ārstu:

• ja Jums ir vai ir bijusi sirds mazspēja, sirdsdarbības traucējumi vai insults;

• ja Jums ir vai ir bijusi nieru slimība un (vai) nopietna alerģiska reakcija uz allopurinolu (noteiktām zālēm podagras ārstēšanai);

• ja Jums ir vai ir bijusi aknu slimība vai to darbības analīžu rezultātu novirzes;

• ja Jums ir ārstēts Leša-Nihana sindroma (retas pārmantotas patoloģijas, kas raksturīga ar pārmērīgu urīnskābes daudzumu asinīs) izraisīts augsts urīnskābes līmenis;

• ja Jums ir vairogdziedzera darbības traucējumi.

Ja Jums ir alerģiska reakcija uz Druniler, pārtrauciet šo zāļu lietošanu (skatīt arī 4. punktu). Iespējamie alerģiskas reakcijas simptomi ir:

- izsitumi, arī smagi (piemēram, pūslīši, mezgliņi un niezoši eksfoliatīvi izsitumi), nieze;

- roku, kāju vai sejas tūska;

- apgrūtināta elpošana;

- drudzis kopā ar limfmezglu palielināšanos;

- arī nopietnas dzīvībai bīstamas alerģijas izpausmes kopā ar sirdsdarbības un asinsrites apstāšanos. Jūsu ārsts var nolemt pilnībā pārtraukt Druniler lietošanu.

Retos gadījumos saistībā ar febuksostata lietošanu ir ziņots par ādas izsitumiem, kas var apdraudēt dzīvību (Stīvensa-Džonsona sindromu). Sākumā šie izsitumi izskatās kā iesarkani šautuves mērķim līdzīgi punkti vai apaļi plankumiņi ar pūslīti centrā uz ķermeņa. Ir iespējamas arī čūlas mutē, rīklē, degunā un uz dzimumorgāniem, kā arī konjunktivīts (raksturīgs ar acu apsārtumu un tūsku). Šie izsitumi var progresēt, līdz pūslīši izplatās pa visu ķermeni vai sāk lobīties āda.

Ja febuksostata lietošanas laikā Jums ir attīstījies Stīvensa-Džonsona sindroms, Jums nekādā gadījumā vairs nekad nav atļauts atsākt Druniler lietošanu. Ja Jums rodas izsitumi vai minētie ar ādu saistītie simptomi, nekavējoties konsultējieties ar ārstu un informējiet viņu, ka lietojat šīs zāles.

Ja Jums pašlaik ir podagras lēkme (pēkšņas stipras sāpes locītavā kopā ar tās jutīgumu, apsārtumu, karstumu un tūsku), pirms pirmo reizi uzsākt Druniler lietošanu, nogaidiet, līdz podagras lēkme pāriet.

Dažiem cilvēkiem podagras lēkmes var uzliesmot, uzsākot lietot noteiktas zāles urīnskābes līmeņa kontrolei. Ne katram cilvēkam rodas uzliesmojumi, tomēr Jums tie ir iespējami pat tad, ja lietojat Druniler, īpaši ārstēšanās pirmajās nedēļās vai mēnešos. Ir svarīgi tupināt Druniler lietošanu pat tad, kad Jums ir uzliesmojums, jo šo zāļu iedarbība turpina pazemināt urīnskābes līmeni. Ja turpināsiet katru dienu lietot Druniler, podagras uzliesmojumi ar laiku kļūs retāki un mazāk sāpīgi.

Jūsu ārsts pēc nepieciešamības bieži nozīmēs citas zāles, kas palīdzēs novērst vai ārstēt uzliesmojumu simptomus (piemēram, locītavu sāpes un tūsku).

Pacientiem, kuriem organismā ir ļoti augsts urātu līmenis (piemēram, pacientiem, kuri saņem pretvēža ķīmijterapiju), ārstēšana ar urīnskābes līmeni pazeminošām zālēm var izraisīt ksantīna uzkrāšanos urīnceļos un tā akmeņu veidošanos, tomēr pacientiem, kas ar febuksostatu tiek ārstēti tumora līzes sindroma dēļ, šī parādība nav novērota.

Ārsts var vēlēties izdarīt asinsanalīzes, lai pārliecinātos, vai Jūsu aknas darbojas normāli.

**Bērni un pusaudži**

Nedodiet šīs zāles bērniem līdz 18 gadu vecumam, jo to drošums un efektivitāte bērniem nav pierādīta.

**Citas zāles un Druniler**

Pastāstiet savam ārstam vai farmaceitam par visām zālēm, kuras lietojat pēdējā laikā, esat lietojis vai varētu lietot, ieskaitot zāles, ko var iegādāties bez receptes.

Ir īpaši būtiski informēt ārstu vai farmaceitu, ja lietojat jebkuru tālāk minēto vielu saturošas zāles, jo tās var mijiedarboties ar Druniler, un Jūsu ārstam var būt jāapsver nepieciešamie pasākumi. Šādas zāles ir

• merkaptopurīns (tiek lietots vēža ārstēšanai),

• azatioprīns (tiek lietots imūnreakciju vājināšanai) vai

• teofilīns (tiek lietots astmas ārstēšanai).

**Grūtniecība un barošana ar krūti**

Nav zināms, vai Druniler var kaitēt Jūsu nedzimušajam bērnam. Grūtniecības laikā lietot Druniler nav atļauts. Nav zināms, vai Druniler cilvēkam var izdalīties mātes pienā. Ja barojat ar krūti vai plānojat to darīt, lietot Druniler nav atļauts.

Ja Jūs esat grūtniece vai barojat bērnu ar krūti, ja domājat, ka Jums varētu būt grūtniecība vai plānojat grūtniecību, pirms šo zāļu lietošanas konsultējieties ar ārstu vai farmaceitu.

**Transportlīdzekļu vadīšana un mehānismu apkalpošana**

Ņemiet vērā, ka ārstēšanās laikā Jums ir iespējams reibonis, miegainība, redzes miglošanās un nejutīguma vai tirpšanas sajūta, tādēļ tad, ja Jums ir šādas parādības, nevadiet transportlīdzekli un neapkalpojiet mehānismus.

**Druniler satur laktozi**

Ja ārsts Jums ir teicis, ka nepanesat dažus cukurus, pirms šo zāļu lietošanas sazinieties ar savu ārstu.

**Druniler satur nātriju**

Zāles satur mazāk par 1 mmol nātrija (23 mg) katrā devā, būtībā tās ir “nātriju nesaturošas”.

**3. Kā lietot Druniler**

Vienmēr lietojiet šīs zāles tieši tā, kā ārsts vai farmaceits Jums teicis. Neskaidrību gadījumā vaicājiet ārstam vai farmaceitam.

• Ieteicamā deva ir viena tablete dienā. Uz blistera pamatnes ir nedēļas dienu apzīmējumi, kas Jums palīdzēs pārbaudīt, vai katru dienu esat lietojis devu.

• Šīs tabletes jālieto iekšķīgi, un tās var lietot neatkarīgi no ēdienreizēm.

*Podagra*

Druniler ir pieejams kā 80 mg vai 120 mg tabletes. Ārsts būs nozīmējis Jums vispiemērotākā stipruma tabletes.

Turpiniet katru dienu lietot Druniler pat tad, ja Jums nav podagras uzliesmojumu vai lēkmju.

*Druniler 120 mg:*

*Augsta urīnskābes līmeņa profilaksei un ārstēšanai pacientiem, kuri saņem pretvēža ķīmijterapiju*

Druniler ir pieejams kā 120 mg tabletes.

Druniler lietošana jāuzsāk divas dienas pirms ķīmijterapijas un jāturpina saskaņā ar ārsta ieteikumiem. Parasti ārstēšana ir īslaicīga.

**Ja esat lietojis Druniler vairāk nekā noteikts**

Nejaušas pārdozēšanas gadījumā konsultējieties ar savu ārstu par nepieciešamo rīcību vai sazinieties ar tuvāko pirmās palīdzības nodaļu.

**Ja esat aizmirsis lietot Druniler**

Ja esat izlaidis Druniler devu, lietojiet to, tiklīdz atceraties, ja vien nav gandrīz pienācis laiks lietot nākamo devu. Šādā gadījumā aizmirsto devu izlaidiet un parastajā laikā lietojiet nākamo devu. Nelietojiet dubultu devu, lai aizvietotu aizmirsto devu.

**Ja pārtraucat lietot Druniler**

Bez ārsta ieteikuma nepārtrauciet Druniler lietošanu pat tad, ja jūtaties labāk. Ja pārtrauksiet Druniler lietošanu, var sākt paaugstināties urīnskābes līmenis, un Jūsu simptomi var pastiprināties, jo locītavās un nierēs, kā arī ap tām sāks veidoties jauni urātu kristāli.

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**4. Iespējamās blakusparādības**

Tāpat kā visas zāles, šīs zāles var izraisīt blakusparādības, kaut arī ne visiem tās izpaužas.

Nekavējoties pārtrauciet šo zāļu lietošanu un sazinieties ar savu ārstu vai dodieties uz tuvāko pirmās palīdzības nodaļu, ja Jums rodas turpmāk minētās retās blakusparādības (var rasties ne vairāk kā vienam no 1000 cilvēkiem), jo pēc tām ir iespējama nopietna alerģiska reakcija:

• anafilaktiskas reakcijas, paaugstināta jutība pret zālēm (skatīt arī 2. punktu, “Brīdinājumi un piesardzība lietošanā”);

• dzīvībai potenciāli bīstami ādas izsitumi, kas raksturīgi ar pūslīšu veidošanos uz ādas un ķermeņa dobumos, piemēram, mutē un dzimumorgānos, iekšējo virsmu zvīņošanos, sāpīgām čūlām mutē un (vai) ap dzimumorgāniem kopā ar drudzi, rīkles iekaisumu, un nespēku (Stīvensa-Džonsona sindroms un (vai) toksiska epidermas nekrolīze) vai limfmezglu palielināšanos, aknu palielināšanos, hepatītu (pat aknu mazspēju) un palielinātu balto šūnu skaitu asinīs (zāļu izraisīta reakcija ar eozinofīliju un sistēmiskiem simptomiem jeb *DRESS*; skatīt 2. punktu);

• ģeneralizēti ādas izsitumi.

**Biežas blakusparādības (var rasties ne vairāk kā vienam no 10 cilvēkiem):**

• aknu darbības analīžu rezultātu novirzes;

• caureja;

• galvassāpes;

• izsitumi (arī daudzveidīgi, skatīt turpmāk, apakšpunktā “retāk” un “reti”);

• slikta dūša;

• podagras simptomu pastiprināšanās;

• lokāls pietūkums, ko izraisa šķidruma aizture audos (tūska);

* reibonis;

• elpas trūkums;

• nieze;

• sāpes ekstremitātē, sāpes/sūrstēšana muskuļos/locītavās;

• savārgums.

Pārējās blakusparādības, kas netika minētas iepriekš, norādītas tālāk.

**Retākas blakusparādības (var rasties ne vairāk kā vienam no 100 cilvēkiem):**

• vājāka ēstgriba, cukura līmeņa pārmaiņas asinīs (diabēts) ar tādiem simptomiem kā pārmērīgas slāpes, paaugstināts taukvielu līmenis asinīs un palielināta ķermeņa masa;

• dzimumtieksmes zudums;

• miega traucējumi, miegainība;

• nejutīgums, tirpšana, sajūtu vājināšanās vai pārmaiņas (hipoestēzija, hemiparēze vai parestēzija), garšas sajūtas pārmaiņas, smaržas sajūtas pavājināšanās (hiposmija);

• EKG novirzes, neregulāra vai ātra sirdsdarbība, sirdsklauves;

• karstuma viļņi vai pietvīkums (piemēram, sejas vai kakla piesarkums), paaugstināts asinsspiediens, asiņošana (novērota tikai pacientiem, kuri saņem ķīmijterapiju asins slimību ārstēšanai);

• klepus, diskomforta sajūta vai sāpes krūšu kurvī, deguna eju un (vai) rīkles iekaisums (augšējo elpceļu infekcija), bronhīts, dziļo elpceļu infekcija;

• mutes sausums, sāpes un (vai) diskomforts vēderā, vēdera uzpūšanās, sāpes vēdera augšdaļā, grēmas un (vai) gremošanas traucējumi, aizcietējums, biežāka vēdera izeja, vemšana, diskomforts kuņģī;

• niezoši izsitumi, nātrene, ādas iekaisums, ādas krāsas pārmaiņas, sīki sarkani vai purpurkrāsas plankumi uz ādas, mazi, gludi, sarkanas krāsas plankumi uz ādas, apsarcis ādas laukums, kas klāts ar sīkiem saplūstošiem reljefiem izsitumiem, izsitumi, apsārtuši ādas apvidi un plankumi, pastiprināta svīšana, svīšana naktī, matu izkrišana, ādas apsārtums (eritēma), psoriāze, ekzēma, citas ādas patoloģijas;

• muskuļu krampji, muskuļu vājums, bursīts vai artrīts (locītavu iekaisums, parasti kopā ar sāpēm, tūsku un (vai) stīvumu), muguras sāpes, muskuļu spazmas, muskuļu un/vai locītavu stīvums;

• asinis urīnā, patoloģiski bieža urinēšana, urīna analīžu rezultātu novirzes (paaugstināts olbaltumvielu līmenis urīnā), nieru darbības vājināšanās, urīnceļu infekcija;

• sāpes krūšu kurvī, diskomforta sajūta krūšu kurvī;

• akmeņi žultspūslī vai žultsceļos (žultsakmeņi);

• paaugstināts vairogdziedzeri stimulējošā hormona (*TSH*) līmenis asinīs;

• asins ķīmiskā sastāva, asins šūnu vai trombocītu skaita pārmaiņas (asinsanalīžu rezultātu novirzes).

• nierakmeņi;

• erekcijas traucējumi;

• pavājināta vairogdziedzera darbība;

• neskaidra redze, redzes pārmaiņas;

• troksnis ausīs;

• iesnas;

• čūlas mutes dobumā;

• aizkuņģa dziedzera iekaisums: bieži simptomi ir sāpes vēderā, slikta dūša un vemšana;

• neatliekama urinācijas tieksme;

• sāpes;

• slikta pašsajūta;

• paaugstināts INR;

• sasitums;

• lūpu pietūkums.

**Retas blakusparādības (var rasties ne vairāk kā vienam no 1000 cilvēkiem):**

• muskuļu bojājumi, kas retos gadījumos var būt nopietni. Ir iespējami muskuļu darbības traucējumi, īpaši tad, ja Jums vienlaikus ir slikta pašsajūta vai augsta temperatūra (šīs parādības var izraisīt patoloģiska muskuļu noārdīšanās). Ja Jums ir muskuļu sāpes, jutīgums vai vājums, nekavējoties sazinieties ar savu ārstu;

• stipra ādas dziļāko slāņu tūska, īpaši ap acīm vai dzimumorgāniem vai plaukstu, pēdu vai mēles tūska kopā ar pēkšņi apgrūtinātu elpošanu;

• stiprs drudzis kopā ar masalām līdzīgiem ādas izsitumiem, limfmezglu un aknu palielināšanos, hepatītu (pat aknu mazspēju) un balto asins šūnu skaita palielināšanos (leikocitozi kopā ar eozinofīliju vai bez tās);

• dažādu formu izsitumi (piemēram, ar baltiem plankumiem, ar pūslīšiem, ar strutainiem pūslīšiem, ar ādas zvīņošanos, ar masalām līdzīgiem izsitumiem), plaša eritēma, nekroze un bulloza epidermas un gļotādu atslāņošanās, kas izraisa ādas lobīšanos un, iespējams, sepsi (Stīvensa-Džonsona sindroms un (vai) toksiska epidermas nekrolīze);

• nervozitāte;

• slāpju sajūta;

• ķermeņa masas samazināšanās, lielāka ēstgriba, nekontrolējams ēstgribas zudums (anoreksija);

• patoloģiski mazs asins šūnu (balto vai sarkano asins šūnu vai trombocītu) skaits;

• nieru iekaisuma (tubulointersticiāla nefrīta) izraisītas izvadītā urīna daudzuma pārmaiņas vai samazināšanās;

• aknu iekaisums (hepatīts);

• dzeltena ādas krāsa (dzelte);

• urīnpūšļa iekaisums;

* aknu bojājumi;

• paaugstināts kreatīnfosfokināzes līmenis asinīs (liecina par muskuļu bojājumu);

* pēkšņa kardiāla nāve;
* mazs sarkano asinsķermenīšu skaits (anēmija);
* depresija;
* miega traucējumi;
* garšas sajūtas zudums;
* dedzinoša sajūta;
* vertigo;
* cirkulators kolapss;
* plaušu infekcija (pneimonija);
* čūlas mutes dobumā, mutes dobuma iekaisums;
* kuņģa-zarnu trakta perforācija;
* rotatoru manžetes sindroms;
* reimatiska polimialģija;
* karstuma sajūta;
* pēkšņs redzes zudums artērijas aizsprostošanās dēļ acī.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV 1003. Tīmekļa vietne: [www.zva.gov.lv](https://www.zva.gov.lv/).

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt Druniler**

Uzglabāt šīs zāles bērniem neredzamā un nepieejamā vietā.

Nelietot šīs zāles pēc derīguma termiņa beigām, kas norādīts uz kastītes un blistera pēc “EXP”. Derīguma termiņš attiecas uz norādītā mēneša pēdējo dienu.

Šīm zālēm nav nepieciešami īpaši uzglabāšanas apstākļi.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko Druniler satur**

1. Aktīvā viela ir febuksostats.

*Druniler 80 mg apvalkotās tabletes*

Katra apvalkotā tablete (tablete) satur 80 mg febuksostata (hemihidrāta veidā).

*Druniler 120 mg apvalkotās tabletes*

Katra apvalkotā tablete (tablete) satur 120 mg febuksostata (hemihidrāta veidā).

1. Citas sastāvdaļas ir:

*Tabletes kodols:*

Laktozes monohidrāts, mikrokristāliska celuloze (E 460), hidroksipropilceluloze (E 463), kroskarmelozes nātrija sāls, koloidāls bezūdens silīcija dioksīds (E 551) un magnija stearāts (E 470b).

*Tabletes apvalks:*

Polivinilspirts (E 1203), talks (E 553b), titāna dioksīds (E 171), makrogols 3350 (E 1521), A tipa metakrilskābes un etilakrilāta kopolimērs (1:1), dzeltenais dzelzs oksīds (E 172) un nātrija hidrogēnkarbonāts (E 500(ii)).

**Druniler ārējais izskats un iepakojums**

*Druniler 80 mg apvalkotās tabletes*

Gaiši dzeltenas līdz dzeltenas, apvalkotas, kapsulas formas tabletes ar gravējumu “80” vienā pusē un gludas otrā pusē, izmērs 16,5 mm x 7,0 mm.

*Druniler 120 mg apvalkotās tabletes*

Gaiši dzeltenas līdz dzeltenas, apvalkotas, kapsulas formas tabletes ar gravējumu “120” vienā pusē un gludas otrā pusē, izmērs 18,5 mm x 9,0 mm.

Druniler 80 mg un 120 mg apvalkotās tabletes ir iepakotas alumīnija-OPA/Al/PVH vai alumīnija-PVH/PE/PVDH blisteros.

Druniler 80 mg un 120 mg ir pieejams iepakojumos pa 14, 28, 42, 56, 84 un 98 apvalkotajām tabletēm.

Visi iepakojuma lielumi tirgū var nebūt pieejami.

**Reģistrācijas apliecības īpašnieks**

Sandoz d.d.

Verovškova 57

SI-1000 Ljubljana

Slovēnija

**Ražotājs**

Rontis Hellas Medical and Pharmaceutical Products S.A.

P.O. Box 3012 Larisa Industrial Area,

Larisa, 41004

Ģrieķija

Salutas Pharma GmbH

Otto-von-Guericke-Allee 1, Sachsen-Anhalt

39179 Barleben

Vācija

Lek Pharmaceuticals d.d.

Verovškova ulica 57

1526 Ljubljana

Slovēnija

**Šīs zāles Eiropas Ekonomikas zonas (EEZ) dalībvalstīs ir reģistrētas ar šādiem nosaukumiem:**

Ungārija DRUNILER 80 mg filmtabletta

DRUNILER 120 mg filmtabletta

Beļģija Друнилер 80 mg филмирани таблетки

Друнилер 120 mg филмирани таблетки

Igaunija DRUNILER

Horvātija Druniler 80 mg filmom obloom o tablete

Druniler 120 mg filmom obložene tablete

Lietuva DRUNILER 80 mg plUNILE dengtos tablett

DRUNILER 120 mg plėvele dengtos tabletės

Latvija Druniler 80 mg apvalkotās tabletes

Druniler 120 mg apvalkotās tabletes

**Šī lietošanas instrukcija pēdējo reizi pārskatīta 07/2022**